કેથરીન તે સમયે કે. વી. સ્વિટઝરના નામે જ યુનિવર્સિટી પેપર પણ લખતી હતી. કારણ તો કહે કે બર્થ સર્ટિફિકેટમાં તેનું નામ યોગ્ય રીતે લખાયું નહોતું. ખેર, પણ જ્યારે તેણે મેરેથોન દોડવાની શરૂઆત કરી ત્યારે મેરેથોન વોલિન્ટિયર પુરુષોએ તેને રોકવાના અનેક પ્રયત્નો કર્યા હતા. કેથરીનનો તે સમયનો બોયફ્રેન્ડ ટોમ મિલર ફૂટબોલ પ્લેયર હતો. તેણે કેથરીનને રોકવાનો પ્રયત્ન કરતા પુરુષોને અટકાવીને કેથરીન માટે રસ્તો સરળ બનાવી આપવાનું કામ કર્યું હતું. એક તરફ પુરુષો બૂમો મારી રહ્યા હતા કે મેરેથોનમાં વચ્ચે ન આવો, બહાર નીકળી જાઓ, નંબર પાછો આપી દો વગેરે વગેરે. બીજી તરફ તેનો પુરુષ મિત્ર એ લોકોને અટકાવીને કેથરીનને પોતાનું ધ્યેય પૂરું કરવામાં મદદ કરી રહ્યો હતો. ત્યારે બધાને નવાઈ લાગી હતી કે કઈ રીતે કેથરીને ૨૬૧ નંબરનો બેચ લીધો ને એન્ટર થઈ? કેમ શરૂઆતમાં કોઈનું ધ્યાન ન ગયું? જોકે બીજા દિવસે દરેક અખબારોમાં તેનો ફોટો છપાયો અને હેડલાઈન બની હતી. કેથરીને ૪ કલાક ૨૦ મિનિટમાં મેરેથોન પૂરી કરી હતી.